C 498/32
MT
Il-Ġurnal Uffiċjali tal-Unjoni Ewropea
30.12.2022
Ngħaddu mir-rikonoxximent tar-rwol tal-awtoritajiet lokali u reġjonali għall-implimentazzjoni effettiva tal-azzjoni f’diversi livelli 13. jirrikonoxxi li, filwaqt li ma jirnexxilux jirrifletti l-urġenza u l-iskala tal-azzjonijiet meħtieġa, il-Patt Klimatiku ta’ Glasgow irnexxielu jagħti bidu lit-tieni fażi tal-Ftehim ta’ Pariġi, biex b’hekk ingħalqu l-punti pendenti kollha fil-Ġabra tar-Regoli għall-Ftehim ta’ Pariġi (7); madankollu jibqa’ mħasseb ħafna li l-Kontributi Stabbiliti fil-Livell Nazzjonali (NDCs) imressqa attwalment ipoġġu lid-dinja fuq ir-rotta lejn żieda fit-temperatura ta’ 2,5 oC;
14.
itenni t-talbiet tar-rapport finali tal-Konferenza dwar il-Futur tal-Ewropa biex titħaffef l-implimentazzjoni tat-tranżizzjoni ekoloġika; għadu mħasseb dwar l-affordabbiltà tal-enerġija għaċ-ċittadini u n-negozji, b’mod partikolari matul il-kriżi attwali; jenfasizza l-ħtieġa li jiġu salvagwardjati l-aktar gruppi u territorji vulnerabbli minn kwalunkwe impatt negattiv mhux mixtieq tat-tranżizzjoni tal-enerġija u jfakkar fis-sejbiet tar-Rapport ta’ Prospettiva 2022 tal-Kummissjoni Ewropea;
15.
jenfasizza kif l-iskala ta’ azzjoni meħtieġa titlob politiki integrati u f’diversi livelli u soluzzjonijiet transsettorjali; għaldaqstant, jisħaq fuq il-ħtieġa għal rikonoxximent formali tar-rwol tal-awtoritajiet lokali u reġjonali fl-indirizzar tat-tibdil fil-klima; jenfasizza li l-parteċipazzjoni effettiva u sistematika tal-awtoritajiet lokali u reġjonali, kemm fil-fażi ta’ tħejjija kif ukoll matul in-negozjati, għandha tiġi ffaċilitata;
16.
jenfasizza r-rwol tal-KtR bħala r-rappreżentant istituzzjonali ta’ aktar minn miljun mexxej lokali u reġjonali u ta’ network ta’ networks; jenfasizza l-pożizzjoni unika tiegħu bħala l-mutur tal-implimentazzjoni tal-azzjonijiet klimatiċi fil-livell lokali u r-rieda tiegħu li jikkoopera u jingħaqad mal-istituzzjonijiet Ewropej u mal-Partijiet tal-Ftehim ta’ Pariġi biex tiżdied il-kooperazzjoni f’diversi livelli fit-triq lejn il-COP27 u lil hinn;
17.
jenfasizza l-importanza tal-Under2 Coalition bħala l-ewwel ftehim globali dwar il-klima għall-gvernijiet sottonazzjonali, li tnediet fit-tħejjija għall-Ftehim ta’ Pariġi; jenfasizza l-miri aġġornati u aktar ambizzjużi tal-Under2 Coalition stabbiliti fil-Memorandum ta’ Qbil tal-2021, b’impenn li tittieħed azzjoni biex tintlaħaq il-mira ta’ 1,5 oC u emissjonijiet żero netti sal-2050 jew qabel; iħeġġeġ lill-membri tal-KtR jiffirmaw dan il-ftehim ukoll, u l-firmatarji tal-passat tal-Under2 Coalition jiffirmaw il-Memorandum ta’ Qbil aktar ambizzjuż tal-2021;
18.
jenfasizza r-rwol kruċjali tal-Kostitwenza tal-Gvernijiet Lokali u l-Awtoritajiet Muniċipali (LGMA) biex tlaqqa’ flimkien l-ilħna tal-awtoritajiet lokali u reġjonali globalment u biex issaħħaħ b’mod kontinwu network dinji ta’ gvernijiet sottonazzjonali li lesti jiġġieldu kontra t-tibdil fil-klima; iħeġġeġ lill-Partijiet kollha tal-UNFCCC jikkooperaw mal-Kostitwenza tal-LGMA u mal-atturi mhux statali kollha biex jikkontribwixxu b’mod kostruttiv għall-proċess li jwassal għall-COP 27 u biex jistabbilixxu kollaborazzjoni aktar b’saħħitha mal-Ħbieb tal-Azzjoni f’Diversi Livelli fi ħdan il-UNFCCC;
Inżommu l-ambizzjoni ta’ mitigazzjoni u nkattru l-kapaċità billi nsaħħu r-riċerka u l-innovazzjoni 19. ifakkar li madwar 10 000 awtorità lokali u reġjonali fl-Ewropa ħadu impenji ambizzjużi li jnaqqsu l-emissjonijiet tal-gassijiet serra u jindirizzaw it-tibdil fil-klima billi jieħdu sehem f’inizjattivi bħall-Patt tas-Sindki, jiżviluppaw strateġiji u azzjoni klimatika bħal Pjani ta’ Azzjoni għall-Enerġija Sostenibbli u l-Klima jew pjani oħra lokali b’rabta ma’ azzjoni klimatika xprunati minn inizjattivi reġjonali; jenfasizza li 75 % ta’ aktar minn 11 000 firmatarju tal-Patt Globali tas-Sindki iffissaw miri għat-tnaqqis tal-gassijiet serra aktar ambizzjużi (8) mill-gvernijiet nazzjonali rispettivi tagħhom, u aktar minn 50 % qegħdin jaċċelleraw ir-rata li biha qegħdin jimmiraw li jnaqqsu l-emissjonijiet tagħhom, u jibnu reżiljenza politika kritika kontra rigress fil-livell nazzjonali;
20.
jenfasizza kif l-impenn u l-azzjoni tal-awtoritajiet lokali u reġjonali tikkomplementa u ssostni l-isforzi magħmula kemm fil-proċessi internazzjonali kif ukoll fil-livell nazzjonali, u kif l-azzjoni tal-awtoritajiet lokali u reġjonali hija meħtieġa sabiex jintlaħqu l-miri nazzjonali u internazzjonali; itenni l-ħtieġa għal inklużjoni formali tal-kontributi stabbiliti fil-livell reġjonali u lokali, biex jikkomplementaw l-NDCs u biex it-tnaqqis tal-emissjonijiet tal-gassijiet serra mill-gvernijiet sottonazzjonali globalment jiġi formalment rikonoxxut, immonitorjat u mħeġġeġ;
(7) (8)
Filwaqt li l-Ftehim ta’ Pariġi pprovda l-qafas għal azzjoni internazzjonali, il-Ġabra tar-Regoli għall-Ftehim ta’ Pariġi nediet dan il-Ftehim billi stabbilixxiet l-għodod u l-proċessi biex jippermettu l-implimentazzjoni sħiħa, ġusta u effettiva tiegħu.
Sors: Rapport dwar l-Impatt tal-Patt Globali tas-Sindki 2021, (mhux disponibbli bil-Malti).